CELEX: 32021R1447
Language: bg
Date: 2021-09-03 00:00:00
Title: Регламент за изпълнение (ЕС) 2021/1447 на Комисията от 3 септември 2021 година за изменение на Регламент за изпълнение (ЕС) 2020/1534 за налагане на окончателно антидъмпингово мито върху вноса на някои приготвени или консервирани цитрусови плодове (по-специално мандарини и т.н.) с произход от Китайската народна република след преглед с оглед изтичане на срока на действие в съответствие с член 11, параграф 2 от Регламент (ЕС) 2016/1036 на Европейския парламент и на Съвета

6.9.2021   
               
               
                  BG
               
               
                  Официален вестник на Европейския съюз
               
               
                  L 313/13
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/1447 НА КОМИСИЯТА
         от 3 септември 2021 година
         за изменение на Регламент за изпълнение (ЕС) 2020/1534 за налагане на окончателно антидъмпингово мито върху вноса на някои приготвени или консервирани цитрусови плодове (по-специално мандарини и т.н.) с произход от Китайската народна република след преглед с оглед изтичане на срока на действие в съответствие с член 11, параграф 2 от Регламент (ЕС) 2016/1036 на Европейския парламент и на Съвета
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1), и по-специално член 14, параграф 1 от него,
         като има предвид, че:
         
                     (1)
                  
                  
                     Вносът на някои приготвени или консервирани цитрусови плодове (по-специално мандарини и т.н.) с произход от Китайската народна република подлежи на окончателно антидъмпингово мито, наложено с Регламент за изпълнение (ЕС) 2020/1534 на Комисията (2).
                  
               
                     (2)
                  
                  
                     Разположеното в Китайската народна република дружество Toyoshima Share Yidu Foods Co., Ltd (3) с допълнителен код по ТАРИК (4) A889, за чийто износ за Съюза на някои приготвени или консервирани цитрусови плодове (по-специално мандарини и т.н.) се прилага антидъмпингово мито в размер на 499,6 EUR за тон нетно тегло на продукта, уведоми Комисията, че от 22 януари 2008 г. е променило наименованието си на Hubei Fomdas Foods Co., Ltd, Yidu, Hubei.
                  
               
                     (3)
                  
                  
                     След като промени наименованието си, на 31 март 2021 г. дружеството поиска от Комисията да потвърди, че промяната на наименованието не засяга правото на дружеството да се ползва от ставката на митото за невключените в извадката оказали съдействие производители износители, прилагана за него при предишното му наименование. Дружеството изрично поясни в своето искане, че промяната на наименованието поражда действие от датата на отправеното до Комисията искане, т.е. от 31 март 2021 г.
                  
               
                     (4)
                  
                  
                     Комисията разгледа предоставената информация и стигна до заключението, че промяната на наименованието е надлежно регистрирана от съответните органи и не е довела до нови отношения с други групи дружества, които не са били разследвани от Комисията. Следователно тази промяна на наименованието не засяга констатациите в Регламент за изпълнение (ЕС) 2020/1534, и по-специално приложимата спрямо дружеството ставка на антидъмпинговото мито.
                  
               
                     (5)
                  
                  
                     Предвид изложеното в горното съображение Комисията счете за целесъобразно да измени Регламент за изпълнение (ЕС) 2020/1534, за да отрази промененото наименование на дружеството, на което преди това беше определен допълнителен код по ТАРИК A889.
                  
               
                     (6)
                  
                  
                     Мерките, предвидени в настоящия регламент, са в съответствие със становището на комитета, създаден с член 15, параграф 1 от Регламент (ЕС) 2016/1036,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            
               1.   Приложението към Регламент за изпълнение (ЕС) 2020/1534 се изменя, както следва:
               
                  „Toyoshima Share Yidu Foods Co.“
               
               се заменя със следното:
               
                  „Hubei Fomdas Foods Co., Ltd, Yidu, Hubei“.
               
            
            
               2.   Допълнителният код по ТАРИК A889, определен преди това за Toyoshima Share Yidu Foods Co., Ltd, се прилага за Hubei Fomdas Foods Co., Ltd, Yidu, Hubei, считано от 31 март 2021 г. Всяко окончателно мито, платено върху вноса на продукти, произведени от дружеството Hubei Fomdas Foods Co., Ltd, Yidu, Hubei, което надхвърля антидъмпинговото мито, установено в член 1, параграф 2 от Регламент за изпълнение (ЕС) 2020/1534 на Комисията по отношение на Toyoshima Share Yidu Foods Co., се възстановява или опрощава в съответствие с приложимото митническото законодателство.
            
         
         
            Член 2
            Настоящият регламент влиза в сила в деня след деня на публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 3 септември 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 176, 30.6.2016 г., стр. 21.
         
            (2)  Регламент за изпълнение (ЕС) 2020/1534 на Комисията от 21 октомври 2020 г. за налагане на окончателно антидъмпингово мито върху вноса на някои приготвени или консервирани цитрусови плодове (по-специално мандарини и т.н.) с произход от Китайската народна република след преглед с оглед изтичане на срока на действие в съответствие с член 11, параграф 2 от Регламент (ЕС) 2016/1036 на Европейския парламент и на Съвета (ОВ L 351, 22.10.2020 г., стр. 2).
         
            (3)  Това дружество е посочено в приложението към Регламент (ЕС) 2020/1534 като оказал съдействие производител износител, който не е включен в извадката.
         
            (4)  Интегрираната тарифа на Европейския съюз.